**NAGYLAK KÖZSÉG ÖNKORMÁNYZAT KÉPVISELŐ-TESTÜLETÉNEK 2/2014. (I. 28.) önkormányzati rendelete a nem közművel összegyűjtött háztartási szennyvízzel kapcsolatos hulladékkezelési helyi közszolgáltatásról**

**NAGYLAK KÖZSÉG ÖNKORMÁNYZAT KÉPVISELŐ-TESTÜLETÉNEK 2/2014. (I. 28.) önkormányzati rendelete a nem közművel összegyűjtött háztartási szennyvízzel kapcsolatos hulladékkezelési helyi közszolgáltatásról**

**2014-01-29-tól**

Nagylak Község Önkormányzat Képviselő-testülete Magyarország Alaptörvényének 32. cikk (1) bekezdés a) pontjában meghatározott jogalkotói hatáskörében, valamint Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5., 11., és 19. pontjában meghatározott feladatkörében eljárva, a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján az alábbi rendeletet alkotja:

**I. Fejezet**

**Általános rendelkezések**

**1. §**

(1) Nagylak Község Önkormányzata (a továbbiakban: Önkormányzat) a nem közművel összegyűjtött háztartási szennyvíz rendszeres gyűjtésére, elszállítására és ártalommentes elhelyezésére helyi közszolgáltatás szervez, és e tevékenységek folyamatos és teljes körű ellátásáról a helyi közszolgáltatás útján gondoskodik.

(2) A nem közművel összegyűjtött háztartási szennyvízzel kapcsolatos helyi közszolgáltatás Nagylak község közigazgatási területére terjed ki.

(3) Nem terjed ki a rendelet hatálya:

a) az ipari szennyvizek azon részére, melyek összetételük alapján a közcsatorna hálózatba nem vezethetők be,

b) egyéb jogszabályok alapján az emberre és a környezetre veszélyes hulladékok, szennyvizek, szennyvíziszapok kezelésére, szállítására, ártalmatlanítására.

**2. §**

(1) Nagylak község közigazgatási területén a nem közművel összegyűjtött háztartási szennyvízzel kapcsolatos kötelező helyi közszolgáltatás végzésére jogot szerzett szolgáltató a Csongrád Megyei Településtisztasági Nonprofit Kft. (6728 Szeged, Városgazda sor 1.) (a továbbiakban: Szolgáltató).

(2) A szállított nem közművel összegyűjtött háztartási szennyvizet csak az Önkormányzat által kijelölt hulladékleürítő helyre szabad leereszteni.

(3) Nagylak község közigazgatási területén keletkező nem közművel összegyűjtött háztartási szennyvíz lerakására és ártalmatlanítására kijelölt lerakóhely az Alföldvíz Regionális Víziközmű-szolgáltató Zrt. Mezőhegyesi Szennyvíztisztító telepe amely a vízjogi üzemeltetési engedéllyel rendelkező átadási pont.

**3. §**

(1) A település közigazgatási területén lévő valamennyi ingatlan tulajdonosa, birtokosa vagy használója (a továbbiakban: ingatlantulajdonos) köteles a nem közművel összegyűjtött háztartási szennyvíz gyűjtéséről és annak a Szolgáltató részére történő átadásáról a vonatkozó jogszabályokban, illetve e rendeletben meghatározott módon gondoskodni, ha ingatlanán nem közművel összegyűjtött háztartási szennyvíz keletkezik.

(2) Az ingatlantulajdonos - a gazdálkodó szervezetek kivételével - a jelen rendeletben kijelölt Szolgáltató nem közművel összegyűjtött háztartási szennyvíz gyűjtésére, elszállítására és ártalommentes elhelyezésére irányuló kizárólagos közszolgáltatási tevékenységét veheti igénybe.

**II. Fejezet**

**Értelmező rendelkezések**

**4. §**

E rendelet alkalmazásában:

a) nem közművel összegyűjtött háztartási szennyvíz: olyan háztartási szennyvíz, amelyet a keletkezés helyéről vagy átmeneti tárolóból - közcsatornára való bekötés vagy a helyben történő tisztítás és befogadóba vezetés lehetőségének hiányában - gépjárművel szállítanak el ártalmatlanítás céljából

b) ingatlantulajdonos: az a természetes vagy jogi személy, illetve jogi személyiséggel nem rendelkező szervezet, akinek ingatlanán nem közművel összegyűjtött háztartási szennyvíz keletkezik;

c) nem közművel összegyűjtött háztartási szennyvíz ártalmatlanítása: a nem közművel összegyűjtött háztartási szennyvíz elhelyezése leürítő helyen, szennyvíztisztító telepen, valamint környezetveszélyeztetést és környezetszennyezést megakadályozó kezelése fizikokémiai vagy biológiai módszerrel.

d) hulladékkezelő: aki a nem közművel összegyűjtött háztartási szennyvizet gazdasági tevékenysége körében az ingatlan tulajdonosától átveszi, elszállítja, illetve ártalmatlanítja;

e) hulladékkezelési tevékenység: a hulladék gyűjtése, begyűjtése, szállítása, előkezelése, tárolása, hasznosítása és ártalmatlanítása;

f) hulladékgazdálkodás: a hulladékkal összefüggő tevékenységek rendszere, beleértve a hulladék keletkezésének megelőzését, mennyiségének és veszélyességének csökkentését, kezelését, ezek tervezését és ellenőrzését, a kezelő berendezések és létesítmények üzemeltetését, bezárását, utógondozását, a működés felhagyását követő vizsgálatok, valamint az ezekhez kapcsolódó szaktanácsadást és oktatást;

g) Szolgáltató: a Nagylak község közigazgatási területén a nem közművel összegyűjtött háztartási szennyvízzel kapcsolatos helyi közszolgáltatás ellátására az e rendelet szerint feljogosított hulladékkezelő;

h) hulladékkezelési közszolgáltatás: a jelen rendelet 4. § a) pontjában megjelölt nem közművel összegyűjtött háztartási szennyvíznek a feljogosított Szolgáltató által az ingatlantulajdonosoktól történő rendszeres begyűjtése, elszállítása, ártalmatlanítása és hasznosítása (a hulladék kezelése), illetőleg kezelő létesítmény üzemeltetése, működtetése;

i) közszolgáltatási díj: az ingatlantulajdonos által a közszolgáltatás igénybevételéért a Szolgáltatónak fizetendő, az Önkormányzat rendeletében meghatározott díjfizetési időszakra vonatkozóan megállapított díj.

**III. Fejezet**

**Adatkezelésre vonatkozó szabályok**

**5. §**

(1) Jelen rendelet alapján a közszolgáltatás igénybevételére köteles ingatlantulajdonokról a Közszolgáltató nyilvántartást vezet az azonosításhoz szükséges adatok feltüntetésével.

(2) Az ingatlantulajdonos a közszolgáltatási szerződés megkötéséhez szükséges, a hulladékról szóló 2012. évi CLXXXV. törvény 38.§ (3) bekezdésében meghatározott személyes adatait és- amennyiben az nem azonos a közszolgáltatás igénybevételének helyével - a számlázási címet köteles a Közszolgáltató felhívására, valamint a személyes adatainak változását követően 8 napon belül bejelenteni.

(3) A közszolgáltatási szerződést megkötéséhez a gazdálkodó szervezet a közszolgáltatást igénybe vevő nevét, adószámát, cégbírósági bejegyzés számát, a közszolgáltatás igénybevételének a helyét, valamint a számlázási címet köteles a Szolgáltató rendelkezésére bocsátani.

(4) A Szolgáltató a személyes adat kezelése során köteles az információs önrendelkezési jogról és az információszabadságról szóló 2011. évi CXII. törvény rendelkezéseinek megfelelően eljárni.

(5) A (4) bekezdés alkalmazásában a Szolgáltató köteles megteremteni az adatkezelés személyi és tárgyi feltételeit, köteles gondoskodni az adatok biztonságáról, és köteles meghatározni azokat az eljárási szabályokat, amelyek az adat- és titokvédelmi szabályok érvényre juttatásához szükségesek.

**6. §**

(1) Az adatszolgáltatás célja a közszolgáltatással összefüggően az ingatlantulajdonos személyének megállapításához, a közszolgáltatási díj behajtáshoz szükséges és arra alkalmas adatbázis létrehozása és működtetése.

(2) A Szolgáltató az ingatlantulajdonos személyes adatait - az adatok tárolása kivételével - a szerződéses viszony létrejöttétől annak megszűnéséig, díjhátralék esetén a tartozás fennállásáig kezelheti. A jogviszony megszűnését követően a Szolgáltató a kezelt adatokat köteles megsemmisíteni.

**IV. Fejezet**

**A szolgáltatást nyújtó szolgáltató kiválasztásának szabályai, a szerződés megkötése, a közszolgáltatói szerződés**

**7. §**

Az Önkormányzat a közszolgáltatás ellátásának biztosításával kapcsolatban a közbeszerzésekről szóló 2011. évi CVIII. törvényben (továbbiakban: Kbt.) foglaltak szerint köteles eljárni.

**8. §**

(1) A közbeszerzési eljárás nyertesével, illetve amennyiben közbeszerzési eljárást nem kell lefolytatni az Önkormányzat Beszerzési szabályzata alapján kiválasztott szolgáltatóval, a nem közművel összegyűjtött háztartási szennyvízzel kapcsolatos kötelező közszolgáltatás teljesítésére az Önkormányzat közszolgáltatási szerződést köt.

(2) A szerződésben rögzíteni kell különösen:

a) a nem közművel összegyűjtött háztartási szennyvíz elszállításának a bejelentéstől számított maximális határidejét, mely 72 óránál több nem lehet,

b) a nem közművel összegyűjtött háztartási szennyvizek gyűjtésének módját,

c) a nem közművel összegyűjtött háztartási szennyvízzel kapcsolatos kötelező közszolgáltatás igazolási és ellenőrzési módját,

d) a közszolgáltatás finanszírozásának módját és feltételeit,

e) a szolgáltatónak a lakosság felé irányuló tájékoztatási kötelezettségét.

**V. Fejezet**

**A szolgáltatást ellátó kötelezettségei**

**9. §**

(1) A Szolgáltató vállalja a nem közművel összegyűjtött háztartási szennyvíz hulladékkezelési közszolgáltatás biztosítását Nagylak község közigazgatási területén.

(2) A Szolgáltató a közszolgáltatás megfelelő és elvárt színvonalú ellátása érdekében köteles a tevékenység ellátásához szükséges gépjárműparkot és munkavállalói létszámot a szerződésnek megfelelően biztosítani, valamint köteles gondoskodni a tevékenység folytatásához szükséges egyéb eszköz, berendezés beszerzéséről is.

(3) A Szolgáltató köteles a szerződés szerinti legkésőbbi időpontban biztosítani az ingatlantulajdonos részére az egyedi megrendelés teljesítését eltérő megállapodása hiányában. Szolgáltató köteles a közszolgáltatást a megrendeléstől számított 72 órán belül teljesíteni. Egybefüggő munkaszüneti napok esetén Szolgáltató köteles az egyedi megrendelést az első munkanapon teljesíteni.

(4) A közszolgáltatás folyamatos, biztonságos teljesítéséhez a Szolgáltató köteles saját költségén elvégezni a szükséges karbantartásokat, beruházásokat azokon a létesítményein, berendezésein, gépjárművein, amelyeket közszolgáltatói tevékenysége során használ.

(5) A Szolgáltató köteles az Önkormányzatot évente legalább egy alkalommal írásban tájékoztatni az általa alkalmazott közszolgáltatási díj mértékéről és alkalmazásának tapasztalatairól. A tájékoztatónak tartalmaznia kell a közszolgáltatást igénybevevők, valamint az igénybevételek számának tárgyidőszaki adatait, a Szolgáltató részére beérkező panaszok és észrevételek számát, jellegét, vizsgálati eredményüket és a kapcsolódó intézkedéseket, illetve a Szolgáltató részéről felmerülő, a közszolgáltatás minőségét érintő egyéb változást. A tájékoztatót oly módon kell az Önkormányzat részére benyújtania, hogy a tárgyidőszaki adatok összehasonlíthatóak legyenek a korábbi években folytatott közszolgáltatói tevékenység számadataival.

(6) A Szolgáltató köteles a közszolgáltatás teljesítésével kapcsolatos adatok Önkormányzat részére történő szolgáltatására. Az Önkormányzat jogosult az így rendelkezésére álló adatokat szabadon felhasználni. Kivételt képeznek a szabad felhasználás alól azon adatok, amelyeket a Szolgáltató üzleti titoknak minősít.

(7) A Szolgáltató köteles olyan nyilvántartási rendszert felállítani, illetve fenntartani, amely biztosítja az Önkormányzat részére a (5) bekezdésben foglaltakat, valamint az ingatlantulajdonosi megrendeléseknek a (3) bekezdésben foglaltak szerinti teljesítését.

(8) A Szolgáltató köteles az ingatlantulajdonosok számára a szerződésben meghatározott ügyfélszolgálatot és tájékoztatási rendszert felállítani és működtetni.

(9) A Szolgáltató köteles a közszolgáltatással kapcsolatban hozzá beérkező észrevételeket és panaszokat megfelelő tájékoztatásban részesíteni. Amennyiben az észrevétel, a panasz azzal kapcsolatban merül fel, hogy a (3) bekezdésben említett egyedi megrendelést Szolgáltató nem vagy nem időben teljesítette, úgy azt a Szolgáltató haladéktalanul köteles kivizsgálni és a szükséges intézkedéseket megtenni.

(10) A hulladék elszállítása során a Szolgáltató köteles gondossággal eljárni a tekintetben, hogy a hulladék a szállítójárműbe történő ürítésekor, illetőleg a szállítás folyamán ne okozzon szennyezést és más környezetterhelést ne idézzen elő. Szállításból eredő szennyeződés esetén a hulladék eltakarításáról, a terület szennyeződésmentesítéséről, valamint az eredeti környezeti állapot helyreállításáról Szolgáltató köteles gondoskodni.

(11) A Szolgáltató a gyűjtést, szállítást végző járművön köteles feltüntetni az üzemeltető nevét, címét.

**10. §**

(1) Szolgáltató a jelen rendeletben foglalt és szerződésben vállalt kötelezettségek elvárt szintű teljesítése és a közszolgáltatás megbízható színvonalú ellátása érdekében jogosult alvállalkozóval szerződést kötni. Az alvállalkozó, mint teljesítési segéd igazolt tevékenységi körén belül működhet közre jelen közszolgáltatás ellátásában.

(2) A Szolgáltató csak olyan alvállalkozóval köthet szerződést, aki / amely maradéktalanul megfelel a nem közművel összegyűjtött háztartási szennyvízkezelési közszolgáltatás tárgyában kiírt nyilvános pályázat érvényességi és tartalmi kritériumainak.

(3) Alvállalkozó bevonása esetén a Szolgáltató köteles olyan szintű gépjárműparkot, munkavállalói létszámot fenntartani vagy az alvállalkozóval fenntartani közszolgáltatási célra, amivel biztosítani tudja a közszolgáltatói szerződésbe foglalt gépjármű számot, szippantási kapacitást, valamint egyéb vállalt kötelezettségeit.

**VI. Fejezet**

**Az Önkormányzat közszolgáltatással kapcsolatos feladatai**

**11. §**

(1) Az Önkormányzat az ingatlantulajdonosoknál keletkező nem közművel összegyűjtött háztartási szennyvíz kezelésére hulladékkezelési közszolgáltatást tart fenn.

(2) A közszolgáltatás a közszolgáltatás ellátására feljogosított Szolgáltató az ingatlanon összegyűjtött, és a Szolgáltató rendelkezésére bocsátott, a jelen rendelet 4. § a) pontjában megjelölt nem közművel összegyűjtött háztartási szennyvíz ártalommentes elhelyezés céljából történő rendszeres elszállítására terjed ki.

(3) Az Önkormányzat a nem közművel összegyűjtött háztartási szennyvízzel kapcsolatos feladatainak megvalósítása során, a hulladékgazdálkodás törvényben megfogalmazott céljainak elérése érdekében együttműködik más települési és térségi önkormányzatokkal.

(4) A Szolgáltató által nyújtott közszolgáltatás hatékony és folyamatos ellátásához az Önkormányzat a közszolgáltató számára szükséges információkat szolgáltatja.

**VII. Fejezet**

**Az ingatlantulajdonos kötelezettségei**

**12. §**

(1) Az ingatlantulajdonos köteles az ingatlanán keletkező vagy más módon a birtokába kerülő nem közművel összegyűjtött háztartási szennyvizet az e rendeletben meghatározott módon és helyen gyűjteni, megfelelő tárolását biztosítani, továbbá szakszerű ártalmatlanításáról, rendszeres elszállításáról gondoskodni.

(2) Alapvető kötelessége e tekintetben, hogy:

a) a nem közművel összegyűjtött háztartási szennyvizet - különös tekintettel a hulladék további kezelésére - az elszállításra való átvételig az ideiglenes tárolásra szolgáló létesítményben, berendezésben gyűjtse, illetve tárolja,

b) az ingatlanán keletkező nem közművel összegyűjtött háztartási szennyvíz kezelésére az Önkormányzat által szervezett közszolgáltatást vegye igénybe, illetve a hulladékot a begyűjtésre e rendeletben feljogosított hulladékkezelőnek adja át,

c) a hulladék gyűjtése során megfelelő gondossággal járjon el annak érdekében, hogy a hulladék mások életét, testi épségét, egészségét és jó közérzetét ne veszélyeztesse, a város természetes és épített környezetét ne szennyezze, a növény- és állatvilágot ne károsítsa, a közterület használatát indokolatlanul ne akadályozza,

d) az ingatlanán keletkező hulladék mennyiségét alacsony szinten tartsa,

e) az ingatlantulajdonos a közszolgáltatási díjat kiegyenlítse.

(3) Az ingatlantulajdonost nem terheli az (1) bekezdésben foglalt kötelezettség az olyan beépítetlen ingatlana tekintetében, ahol nem tartózkodik és nem közművel összegyűjtött háztartási szennyvíz sem keletkezik.

(4) Tilos a hulladékot - a gyűjtés, a begyűjtés, a szállítás, lerakás szabályaitól eltérő módon - ellenőrizetlen körülmények között elhelyeznie, kezelnie.

(5) Az ingatlantulajdonos köteles megfelelő rendszerességgel és időben igénybe venni a Szolgáltató által nyújtott közszolgáltatást.

(6) Az ingatlantulajdonos, akinek ingatlanán nem közművel összegyűjtött háztartási szennyvíz keletkezik, de az ingatlana egyidejűleg gazdálkodó szervezet cégnyilvántartásban bejegyzett székhelyéül, telephelyéül vagy fióktelepéül is szolgál, köteles a nem közművel összegyűjtött háztartási szennyvizet a gazdálkodó szervezetnek az ingatlanon folytatott gazdasági tevékenysége során keletkezett nem közművel összegyűjtött háztartási szennyvíztől elkülönítetten gyűjteni és arra a közszolgáltatást igénybe venni.

(7) A helyi közszolgáltatás körében az ingatlantulajdonos és a Szolgáltató közötti jogviszonyt a nem közművel összegyűjtött háztartási szennyvízre vonatkozó közszolgáltatás esetében az a tény hozza létre, hogy az ingatlantulajdonos a Szolgáltatónál a közszolgáltatást megrendeli.

(8) Az ingatlantulajdonost nem terhelik az (1)-(6) bekezdésekben foglalt kötelezettségek az olyan beépítetlen ingatlana tekintetében, ahol sem ő, sem más nem tartózkodik, vagy az ingatlanon települési folyékony hulladék egyébként nem keletkezik.

**VIII. Fejezet**

**A nem közművel összegyűjtött háztartási szennyvízzel kapcsolatos helyi közszolgáltatás díja, és az ingatlantulajdonos és Szolgáltató között létrejövő közszolgáltatásra vonatkozó szerződés tartalmi elemei**

**13. §**

(1) A nem közművel összegyűjtött háztartási szennyvízzel kapcsolatos helyi közszolgáltatás igénybevételéért az ingatlantulajdonos díjat köteles fizetni.

(2) A nem közművel összegyűjtött háztartási szennyvízzel kapcsolatos helyi közszolgáltatás igénybevételéért alkalmazható díj legmagasabb mértékét a rendelet melléklete tartalmazza.

(3) Az ingatlantulajdonos által fizetendő közszolgáltatási díjról a Szolgáltató számlát bocsát ki, mely alapján az ingatlantulajdonos a közszolgáltatási díjat a Szolgáltató részére a teljesített közszolgáltatással egyidejűleg készpénzben, vagy utólag a számla kézhezvételétől számított 15 napon belül köteles kiegyenlíteni.

(4) A kötelező közszolgáltatás díját tartalmazó számla szolgáltatással összefüggő adataival, valamint a számlázással kapcsolatban az ingatlantulajdonos a Szolgáltatónál kifogást emelhet. A kifogásnak a számla kiegyenlítésével kapcsolatos kötelezettség teljesítésére halasztó hatálya nincs. Az írásban tett kifogásra a Szolgáltató vagy megbízottja - egyet nem értése esetén is -30 napon belüli, írásban válaszolni köteles. Ha a túlszámlázást megállapító kifogásnak a Szolgáltató vagy megbízottja helyt ad, a többletösszeget és időarányos kamatait visszafizeti vagy a tulajdonos kérésére az esedékes díjfizetési kötelességbe betudja.

**14. §**

(1) Az ingatlantulajdonos és Szolgáltató között létrejövő közszolgáltatásra vonatkozó szerződés tartalmi elemei:

a) a felek megnevezése és

aa) magánszemély esetében a közszolgáltatást igénybe vevő személyes adatai közül a családi és utónevét, lakóhelyének, tartózkodási és értesítési helyének címét

ab) gazdálkodó szervezet esetében a közhiteles nyilvántartás szerinti nevét, székhelyének, telephelyének címét, adószámát

b) a szerződés tárgya

c) a közszolgáltatás megkezdésének időpontja, szerződés hatálya,

d) a közszolgáltatás díja,

e) a közszolgáltatási díj megállapításának, számlázának és megfizetésének módja,

f) egyéb, a szerződő felek által lényegesnek tartott feltételek.

**X. Fejezet**

**Záró rendelkezések**

**15. §**

(1) Ez a rendelet a kihirdetését követő napon lép hatályba.

(2) Jelen rendelet hatálybalépésével egyidejűleg hatályát veszti Nagylak Község Önkormányzat Képviselő-testületének a települési folyékony hulladékkal kapcsolatos hulladékkezelési közszolgáltatásról szóló 9/2004. (III.29.) NÖKT. rendelete, valamint az azt módosító 1/2006. (I. 10.) NÖKT rendelet, a 19/2007. (XII. 22.) NÖKT. rendelet, az 1/2009. (I. 27.) NÖKT. rendelet és a 16/2012. (XII. 20.) önkormányzati rendelet.

             Gyarmati András                                                        dr. Kruzslicz-Bodnár Gréta

                 polgármester                                                                            jegyző

1. **melléklet a 2/2014. (I. 28.) önkormányzati rendelethez**

A nem közművel összegyűjtött háztartási szennyvíz elszállításának maximális díja:

Közszolgáltatási díj + elhelyezési díj + vízterhelési díj + ÁFA

A közszolgáltatási díj:                               2240,- Ft/m3 + ÁFA

Elhelyezési és vízterhelési díj:                   Mezőhegyes Város Önkormányzata által

                                                                  megállapított hatályos díj

A díj tartalmazza a hulladék gyűjtésének, szállításának és elhelyezésének költségét.